Rassie-twiets laat Owens, Gatland fronsRassie Erasmus. Foto: AP Photo/Christophe Ena Rassie Erasmus se vingers het weer eens die praatwerk ná die Springbokke se nederlaag teen Frankryk in Marseille gedoen. SA Rugby se direkteur van rugby het ŉ spul video’s op sosiale media gelaai en hoewel dit nie ŉ direkte aanval op Wayne Barnes se blaservertoning is nie, het jy nie vir professor Robert Langdon van The Da Vinci Code-faam nodig om die versteekte boodskap te ontleed nie. Erasmus het egter tydens gister se mediasessie – waartydens die Springbok-span vir Saterdag se toets teen Italië aangekondig is – homself teen die Twitter-polisie verdedig. “Dit is nie ŉ aanval op die skeidsregter nie. Ek dink nie Wayne Barnes sal slegte beslissings maak nie – hy is immers die wêreld se beste én mees ervare skeidsregter,” het die Wêreldbeker-wenafrigter gesê. Both the ???????? and ???????? 9’s under immense pressure !! We just have to get that on side right!!Sorry ???????????? pic.twitter.com/srzoaBjm89 — Rassie Erasmus (@RassieRugby) November 13, 2022 Volgens Erasmus is mense geneig om ŉ stertjie by ŉ storie te las, maar hy het ook bygevoeg dat hulle geregtig tot hul opinies is. “Ons het nog altyd ŉ goeie verhouding met ons ondersteuners gehad. En as jy na die twiets kyk, is dit eintlik vir Suid-Afrikaanse ondersteuners om dinge beter te verstaan. “Ek tag niemand nie en ek sê ook nie dat dit die skeidsregters is nie. Wat ek wél sê is dat daar dinge is waaraan ons moet werk. As daar iemand is wat dit dan nie wil sien nie, moet my dan net nie follow nie. Daar moet egter Suid-Afrikaners wees wat wil weet waarheen ons op pad is en wat ons reg en verkeerd doen.” Learning!! Those long passes just have an optical illusion attached to it, we will work hard at it!! ???????? pic.twitter.com/T76fdJk4y1 — Rassie Erasmus (@RassieRugby) November 13, 2022 Nigel Owens. Foto: Charly Triballeau/AFP. Oudskeidsregter Nigel Owens het egter nie veel ooghare vir Erasmus se video-vaardighede nie. “Ek het die video’s gesien en onmiddellik gewonder of dit sy eie profiel is. Na my mening het die spel nie hierdie goed nodig het nie en ŉ mens sou dink dat hy al teen hierdie tyd sy les geleer het,” het Owens op The Telegraph se rugbypodsending gesê. ŉ Onafhanklike tugpaneel het die Springbokke se direkteur van rugby verlede jaar aan wangedrag skuldig bevind en hy was ŉ hele ruk nie toegelaat om deel van enige wedstrydaktiwiteite te wees nie. Volgens Owens maak skeidsregters foute en die regte ding om dan te doen is om jou vrae en klagtes na Joël Jutge, Wêreldrugby se skeidsregterbaas, te stuur. “Ek dink nie dit is reg om beslissings op sosiale media te bevraagteken nie. Volg die regte kanale en nie sosiale media nie.” Warren Gatland het intussen ook na die Suid-Afrikaanse rugbyman gekap. Warren Gatland. Foto: Anne-Christine Poujoulat/AFP Die 59-jarige Nieu-Seelander was juis aan die stuur van die Britse en Ierse Leeus toe Erasmus verlede jaar ŉ video van 62 minute uitgereik het waarin hy videogrepe uitwys waar hy glo die Springbokke in die eerste toets in Kaapstad teen die besoekende Leeus te na gekom is. “Ek sien nie dat enige ander direkteur van rugby of afrigter iets soortgelyk doen nie en, as ek eerlik moet wees, dink ek dat dit ŉ bietjie teleurstellend is,” het Gatland in die Britse media geskryf. “Daar is ŉ prosedure wat geld en ek sal graag wil sien dat Rassie dit volg.” Gatland meen dat daar nie ŉ verweer vir Erasmus se optrede is nie. “Ek dink nie dit is goed vir die spel nie. Die laaste ding wat ons nodig het is dat afrigters die sosialemediabenadering volg en kommentaar oor die spel lewer.” Guys please free to block or mute me, its really not a problem and better for our health!! Sorry if any of the tweets were offending you!! Also of you dont agree with my tweets please ignore them&dont use for click bate man, use your own tweets and stuff dont be a parasite Lekka — Rassie Erasmus (@RassieRugby) November 14, 2022